Високи цени на петрола – разговори между ОПЕК и ЕС
Овладяване на цените на петрола - 24/06/2008
Цените на петрола могат да бъдат понижени само чрез оказване на влияние върху силите на търсене и предлагане на пазара, заяви комисарят по енергетиката Андрис Пиебалгс на срещата на върха на 22 юни в Джеда, Саудитска Арабия.
„Цени на петрола над 100 долара на барел вредят както на потребителите, така и на страните производителки.От наш общ интерес е да си сътрудничим за стабилизиране на пазарите и връщане на цените на петрола на разумно равнище.Трябва да действаме заедно, за да възстановим стабилността на световната икономика и доверието в нея и да предотвратим рецесията“, заяви той.
Комисарят призова производителките на петрол да увеличат производството си и да инвестират повече в нови производствени мощности, а страните потребителки – да подобрят енергийната ефективност, да поддържат аварийните запаси на високо ниво и да се борят със спекулата на пазара.
На 24 юни ЕС кани Организацията на страните производителки на петрол (ОПЕК) на диалог за енергията на високо равнище в Брюксел.Съюзът внася около 40 % от своя петрол от страните от ОПЕК, които се срещат за пети път с него от началото на разговорите през ноември 2005 г.
Саудитска Арабия, най-големият износител на петрол в света, обеща да увеличи производството си с 200 000 барела през юли за трети пореден месец и да продължи да го увеличава, за да помогне за ограничаване на рекордните цени.
Ценовият скок създава трудности и напрежение както в развитите, така и в развиващите се страни.През последните седмици Европа бе залята от протести и стачки против растящите цени на горивата, водени от рибари, фермери и шофьори на камиони.
В отговор на опасенията, че не само пазарните сили, но и спекулата води до повишаване на цените на енергията, Комисията възнамерява да следи тяхното развитие и да се стреми към по-голяма прозрачност на петролните пазари.На срещата в Брюксел ОПЕК ще представи доклад за начина, по който финансовите пазари влияят върху цените на петрола.
Най-големият приоритет на Комисията в Европа и по света остава енергийната ефективност.ЕС е изготвил предложение за интегрирана политика за енергия и изменение на климата, за да помогне на Европа да поеме в правилната посока – към едно устойчиво бъдеще.
Повече за политика на ЕС за петрола
Блог на комисаря по енергетиката Андрис Пиебалгс
Кажете мнението си за политиката на ЕС за енергетика и климатични промени